text: Invitation: Besøg mig på borgen
  18 februar 2016 kl. 10.30
  
  Det koldingensiske folketingsmedlem for Socialdemokraterne, Christian Rabjerg Madsen, vil gerne møde vælgerne på sin arbejdsplads.
  Torsdag i vinterferien har han inviteret interesserede syd-, sønder- og vestjyder indenfor på Christiansborg til en rundvisning "krydret med et par røverhistorier".
  Det unge folketingsmedlem gjorde det samme med succes i sommerferien i 2015.
  - Jeg tror, at den bedste kur med politikerlede er at opleve, at Christiansborg også er en almindelig arbejdsplads, hvor vi på tværs af partierne arbejder sammen om lovgivningen. Jeg vil gerne bruge mit mandat på at inddrage flere mennesker i den politiske dialog. Derfor inviterer jeg indenfor på Christiansborg igen til en rundvisning", siger Christian Rabjerg Madsen (S)
  